Առաջինը, որ աչքի է զարնում, կիսակառույցի խոշոր ծավալներն են։ Միայն կենտրոնական մասնաշենքը զբաղեցնում է 11 հազար 800 քառակուսի մետր տարածք։ ԱՄՆ ստանդարտներով նմանօրինակ կառույցները 10-12 հա-ից ավելի տարածք չպիտի զբաղեցնեն, այս մեկը 22 հա է։ Իր ամրությամբ ու հզորությամբ կառույցը ռմբապաստարան է հիշեցնում։ Արդյոք դա նշանակո՞ւմ է, որ ԱՄՆ կառավարությունը համարժեքորեն կարեւորում է նաեւ Հայաստանի հետ հարաբերությունները։ ԱՄՆ դեսպան Ջոն Օրդուեյը պատասխանեց, որ քաղաքային իշխանություններից 5 մլն դոլարով գնված հողատարածքում զառիթափները շատ են, որոնց վրա մշտական շինություններ հնարավոր չէ կառուցել։ Նաեւ դրանց հաշվին է տարածքը մեծ վերցվել։ Հարավային Կովկասի տարածաշրջանն ընդհանրապես կարեւորվել է նաեւ մեծ քաղաքականության համատեքստում, եւ իրենք հարաբերությունները զարգացնելու նոր միջոցներ են գործի դնում։ Ոչ միայն Երեւանում, այլեւ Թբիլիսիում ու Բաքվում էլ նախատեսվում է դեսպանատան նոր շենքեր կառուցել նույն չափանիշներով ու տեխնոլոգիաներով։ Եվ բացի այդ, ԱՄՆ-ը Հայաստանում օգնության մեծ ծրագրեր է իրականացնում, ամերիկյան կազմակերպությունները շատ-շատ են, եւ բոլորը, բացի USID-ից, կտեղափոխվեն այստեղ։